Sîyasetmedarê kurdî Mehmet Çakaso ke bi madeyê 129/b yê Qanûnê Ceza ya Almanî yeno muhamekerdene, roniştişê ci yo verên do 4ê êlule de bêro kerdene.
Mehmet Çakas verî Almanya de muracatê îltîca kerd bi la muracetê ci amebi redkerdene. Nê semedî ra şi Îtalya û tîya muracat kerd. Çakas kanûna 2022yî de Îtalya de bi waştişê Almanya ame tepiştene. Almanya îdîa kena ke Çakas sey endamê PKKyî herêma Biremen-Hannoverî de xebatî rayra berdî. Mehmet Çakas aşma adare de îadeyê Almanya bi û Zîndanê Hanoverî de yeno tepiştene.
Serdozgerîya Celle goreyê  madeyê 129/b yê Qanûnê Ceza, bi falîyetanê fermîyan sey kombîrayîşanê sîyasîyan, organîzekerdişê çalakîyan Çakasî sûcdar kena. Senatoyê Ceza ya 4.  yê Mehkemeya Berze ya Herême ya Celle îdîaname 16ê tebaxe de tesdîq kerd  û muhakemerdişo esasî da destpêkerdene.
Women Defend Rojava û Defend Kurdîstanî zanayene ke do 4ê êlule de roja destpêkerdişê mehkeme saete 9 de verê OLG Celle de mîtîng bêro kerdene û saete 10:00 de roniştiş bêro destpêkerdene û semedê tewrbîyayîşê mîtîng û roniştişî veng da.
Eşkerayîye de wina ame vatene: ''Cayanê cîya cîyayan ê Kurdîstanî de şer, zext û qirkerdiş dewam keno. Almanya herinda dewletanê ke huqûqê mîyanneteweyî de êyê ke vera nê vejîyenê înan muhakeme kena. Dewleta almanî cigêrayîşê azadîye sey sûcî hesibnena. Ma nê qebul nêkenê. Coka ma paştî danê Mehmet Çakas û heme kesan ke raştê zextê dewlete yenê.''
Roniştişê Bînî
Tarîxê roniştişanê bînan wina yê: 18, 20, 27ê êlula 2023; 4, 10, 11ê teşrîna verên a 2023; 1, 7, 8, 21, 22, 28, 29ê teşrîna peyên a 2023; 5, 6, 12, 13, 19, 20ê kanûna 2023; 9, 10ê çeleya 2024î.
Adresê Mektûban
Mehmet Çakas kirdkî (zazakî) kumanckî, tirkî û biney almankî qisey keno. Adresê ci yê semedê mektûban wina yo: Schulenburger Landstr. 145, 30165 Hannover.
